I stedet for en CO2-afgift på 375 kroner per tons CO2 vil virksomheder som Aalborg Portland "kun" skulle betale 100 kroner i dansk afgift per tons CO2, de udleder. Sådan lyder forslaget fra regeringen, der onsdag fremlagde udspillet til en ny skattereform. - Det er lidt en misforståelse, at vi skulle få en rabat, siger Michael Lundgaard Thomsen, der er direktør hos Aalborg Portland, som er Danmarks mest CO2-udledende virksomhed. - Vi betaler i forvejen en afgift på omkring 600 kroner per CO2-kvote, og med regeringens forslag kommer vi til at betale 100 kroner mere end dem, der ikke er omfattet af kvoterne, siger han. Giver ekstraregning på 200 millioner Hos Aalborg Portland er man dog ikke enige i, at de får rabat på noget som helst. Aalborg Portland betaler i forvejen en europæisk CO2-afgift på 600 kroner per tons CO2. Derfor mener direktøren ikke, at man, med regeringens udspil, kan tale om en rabat til dem. Med regeringens udspil om en ny CO2-afgift vil Aalborg Portland kunne mærke det økonomisk. Ifølge direktøren bliver de ramt af en afgift, som deres konkurrenter i andre lande ikke rammes af. - Med den danske afgift, der skal indfases fra 2025, vil det blive en ekstra omkostning på cirka 200 millioner kroner om året, siger Michael Lundgaard Thomsen. Klar til grøn omstilling Direktøren er mere positiv, når det kommer til den grønne omstilling. Han hæfter sig specielt ved, at der er afsat flere midler til den såkaldte CO2-fangst. - Det er helt klart interessant for os at kigge nærmere ind i, hvilke muligheder de her midler giver os for hurtigere at lave den grønne omstilling, siger Michael Lundgaard Thomsen. Han understreger, at de nu skal kigge nærmere i udspillet for at fastslå, om det bliver muligt for Aalborg Portland at omstille endnu mere til grøn produktion, end det tidligere var planlagt.

Referat:
Aalborg Portland får rabat på CO2-afgiften i regeringens nye grønne skatteudspil. Direktøren hos Aalborg Portland mener, at det er forkert at tale om en rabat.